༣༣༥༽༄། ། སྒྲོ་སྐུར་དང་བྲལ་བའི་རྒྱལ་མཚན་ཞེས་ཤཱཀྱའི་དགེ་བསྙེན་འཕན་པོ་ལ་གནང་བ། ། »» ཨོཾ་སྭསྟི། དུས་གསུམ་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་ཡེ་ཤེས་ཀྱི་ངོ་བོར་གྱུར་པ། འཇིག་རྟེན་གསུམ་གྱི་མགོན་པོ་བླ་མ་རིན་པོ་ཆེ་ལ་ལུས་གུས་པས་ཕྱག་འཚལ། སེམས་དང་བས་སྐྱབས་སུ་འཆིའོ། ། འཇིག་རྟེན་གསུམ་གྱི་མགོན་པོ་ཆོས་ཀྱི་རྒྱལ་པོ་བླ་མ་རིན་པོ་ཆེ་དེ་ཉིད་ཀྱི་བུའི་དམ་པ། སློབ་མའི་ཡང་རབ། དགེ་འདུན་གྱི་སྡེ་རྒྱ་མཚོ་ཆེན་པོ་ལྟ་བུ། འགྲན་གྱི་དོ་ཟླ་ཐམས་ཅད་དང་བྲལ་བ། འཛམ་བུ་གླིང་གི་རྒྱན། ལྷ་དང་བཅས་པའི་འཇིག་རྟེན་གྱི་མགོན་དང་སྐྱབས་དང་དཔུང་གཉེན་དུ་གྱུར་པ་དེ་བཞིན་གཤེགས་པའི་བསྟན་པ་རིན་པོ་ཆེ་མངའ་བདགདཀོན་མཆོག་རིན་པོ་ཆེ་རྣམ་པ་གསུམ་གྱི་བདག་པོ། དགེ་འདུན་ཆམ་ཕུ་བ་སྡེ་མ་ལག་དང་བཅས་པ། དཔོན་གཡོག་དང་བཅས་པ། ཕྱོགས་རིས་དང་བཅས་པ་ཐམས་ཅད། འགྲོ་བའི་མགོན་པོ་རིན་པོ་ཆེའི་སྲས་དམ་པར་བཞུགས་པ་ལགས། དེ་ལྟར་གྱུར་པའི་དབང་གིས་རིན་པོ་ཆེའི་བུ་སློབ་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུར་གྱུར་པ། སངས་རྒྱས་གཉིས་པ་འཇིག་རྟེན་དུ་བྱུང་བ་བདག་ཅག་གི་བླ་མ་དམ་པར་གྱུར་པ་རྗེ་བཙུན་རིན་པོ་ཆེ་སྨར་པ་དང་། སྟག་ལུང་ཐང་པ་དང་། མཆོག་ཏུ་གྱུར་པའི་བདག་ཉིད་ཆེན་པོ་རྣམས་དང་། ང་འབུ་འཁོར་དང་བཅས་པ་ཐམས་ཅད། དུས་རྣམ་པ་ཐམས་ཅད་དུ་ཐུགས་ལ་བཏགས་ཤིང་སྤྱན་རྒྱང་གིས་བཙས་««གཅེས་སྲུང་»»པས། བདག་ཅག་རི་ཁྲོད་ཀྱི་ལྡོམ་བུ་བ། ཆེ་བའི་ཡོན་ཏན་ནི་མེད། ཟས་བསོད་སྙོམས། གོས་ཕྱག་དར་ཁྲོད། གནས་རི་ཁྲོད་དང་ཕག་ཕུག་ན་ཡོད་པ་རྣམས་ལ་སྤྱན་རས་ཀྱི་གཟིགས་པས། དཔེར་ན་ཉི་མའི་དཀྱིལ་འཁོར་ནམ་མཁའ་ལ་ཤར་བས་ངར་སྣབས་ཀྱང་འོད་འཚེར་བ་ལྟར། འགྲོ་བ་མཐོ་དམན་འགའ་ཞིག་ལ་ཅུང་ཟད་ཕན་པར་སྣང་བ་འདི་ཡང་། ཁྱེད་ཉིད་ཀྱིས་སྤྱན་རས་ཀྱིས་གཟིགས་ཤིང་ཐུགས་ལ་བཏགས་པས་དེ་ལྟར་གྱུར་པ་ལགས་སོ། ། དེ་བདག་འཁོར་དང་བཅས་པ་ཤིན་ཏུ་ཐུགས་ལ་བཏགས། ཕྱག་ཡང་བཟང་། སླད་ཀྱིས་དོན་ཞུ་བ། མི་ལུས་རིན་པོ་ཆེ་འདི་ཐོབ་པར་ནི་ཤིན་ཏུ་དཀའ། འཇིག་པར་ནི་སླ། འཁོར་བ་ནི་གཏིང་མཐའ་མེད། མི་ལུས་ཐོབ་པ་ཡང་རྒྱ་མཚོ་ཆེར་ཡངས་གཉའ་ཤིང་བུ་གར་རུས་སྦལ་མགྲིན་པ་ཆུད་པ་འདྲ་བར་གསུངས་པས། ཆོས་རིན་པོ་ཆེ་ཉམས་སུ་བླང་པ་ལ་གཅེས་སྤྲས་ཤིན་ཏུ་ཆེ་བར་མཛད་པར་ཞུ། འོ་ན་དེ་ལྟར་ཡིན་མོད་ཀྱི། ཆོས་དེ་གང་ཡིན་སྙམ་ན། དུས་གསུམ་གྱི་སངས་རྒྱས་ཐམས་ཅད་ཀྱི་གཞུང་ལམ་དང་གཤེགས་ཤུལ། གྲུབ་པ་ཐོབ་ཅིང་བརྟུལ་ཞུགས་སྤྱོད་པ་རྣམས་ཀྱི་ཉམས་ལེན། བདག་ཉིད་ཆེན་པོ་རྣམས་ཀྱིས་བསྒྲུབ་པ། བསོད་ནམས་དང་ཡེ་ཤེས་ཀྱི་ཚོགས་རྣམ་པ་གཉིས་གསོག་པ་ལས་གཞན་མེད་པར་གསུངས། དེ་ལས་བསོད་ནམས་ཀྱི་ཚོགས་ནི་གང་། ཡེ་ཤེས་ཀྱི་ཚོགས་ནི་གང་ཞེ་ན། བསོད་ནམས་ཀྱི་ཚོགས་གསོག་པ་ཕ་རོལ་ཕྱིན་པ་ལྔ་ནི་བསོད་ནམས་ཀྱི་ཚོགས། ཤེས་རབ་ཀྱི་ཕ་རོལ་ཏུ་ཕྱིན་པ་ནི་ཡེ་ཤེས་ཀྱི་ཚོགས་སུ་གསུངས། ཡར་ཞིང་དཀོན་མཆོག་རིན་པོ་ཆེ་རྣམ་པ་གསུམ་དང་བླ་མ་ལ་ཕ་རོལ་ཏུ་ཕྱིན་པ་རྣམ་པ་ལྔས་མཆོད་ཅིང་ཉམས་སུ་བླངས་པ་ནི་ཡེ་ཤེས་ཀྱི་ཚོགས་ཡིན་ཞེས་ཀྱང་གསུངས། ལམ་ཉམས་སུ་ལེན་པའི་དབང་དུ་བྱས་ན་བླ་མ་དམ་པ་ཞིང་དག་སྟེ། དེ་མཉེས་པར་བྱས་པས་ཚོགས་གཉིས་ཟུང་དུ་འཇུག་པར་གསུངས་ཏེ། མདོར་ན། སངས་རྒྱས་ཡོན་ཏན་བསམ་མི་ཁྱབ། ། དམ་པའི་ཆོས་ཀྱང་བསམ་མི་ཁྱབ། ། འཕགས་པའི་དགེ་འདུན་བསམ་མི་ཁྱབ། ། བསམ་མི་ཁྱབ་ལ་དད་བྱས་ན། ། རྣམ་པར་སྨིན་པའང་བསམ་མི་ཁྱབ། ། ཅེས་གསུངས་པའི་དོན་ལག་ཏུ་བླང་བའི་རིམ་པ། སྤྱི་བབས་དང་འདུག་ལུགས། སྒྲོ་འདོགས་སྐུར་བ་མེད་པའི་མཚན་ཉིད་འདི་བསམ་ཞིང་ཁོང་དུ་ཆུད་པར་བྱེད་པ་གལ་ཆེ། དེ་ལ་ཞིང་རྣམ་པར་དག་པ་སངས་རྒྱས་དང་། ཆོས་དང་དགེ་འདུན་རྣམ་པ་གསུམ་ཡིན་ཏེ། སྡེ་རྒྱ་མཚོ་ཆེན་པོ་ལྟ་བུ་དེ་ཉིད་ལ་བརྟེན་ནས། དཀོན་མཆོག་གསུམ་དེ་ཉིད་མ་གཏོགས་པ་གཞན་མེད་པར་ཁོང་དུ་ཆུད་པར་བྱ་བ་དང་། བླ་མ་དམ་པ་ཡང་དེ་ཉིད་དང་གཉིས་སུ་མེད་ཅིང་། དེ་ཉིད་ན་བཞུགས་པ་བསྙེན་བཀུར་བར་བྱ་བ་ཞིང་རྣམ་པར་དག་པའི་མཚན་ཉིད་ཁོང་དུ་ཆུད་པར་བྱའོ། ། དངོས་པོ་རྣམ་པར་དག་པ་ནི། ཁྱེད་རང་ཉིད་ཀྱི་ལུས་དང་ལོངས་སྤྱོད། ཁ་རྗེ་དང་དབང་ཐང་བདེ་ལེགས་ཇི་སྙེད་ཅིག་ཡོད་པ་ཐམས་ཅད་དཀོན་མཆོག་གསུམ་དང་བླ་མ་དམ་པའི་ཕྱོགས་མ་གཏོགས་པ་གཞན་དུ་སྤུའི་རྩེ་མོ་ཙམ་ཡང་མི་འགྲོ་ཞིང་འགྲོ་བའི་གནས་མེད་པ་ནི་དངོས་པོ་རྣམ་པར་དག་པའོ། ། ཞིང་དང་དངོས་པོ་ཤིན་ཏུ་རྣམ་པར་དག་ཀྱང་། བསམ་པ་ཤིན་ཏུ་རྣམ་པར་དག་པ་འདི་ལ་བཀའ་ནན་ཤིན་ཏུ་ཆེ་བར་གདའ་སྟེ། རྫོགས་པའི་སངས་རྒྱས་ཐོབ་པར་འདོད་པའི་བསམ་པ་མ་གཏོགས་པ། འཇིག་རྟེན་གྱི་ཆོས་བརྒྱད། འཁོར་བའི་རྒྱུ་དང་འབྲས་བུ། ཉན་ཐོས་དང་རང་སངས་རྒྱས་ཀྱི་སེམས་ནི་སྐད་ཅིག་ཙམ་ཡང་སྐྱེར་མི་རུང་ཞེས་ནན་ཏན་ཤིན་ཏུ་ཆེ་བར་གསུངས་པ་ལགས་པས། ཁྱེད་ཡོངས་སུ་འཛིན་པའི་དགེ་བའི་བཤེས་གཉེན་མཚན་ཉིད་དང་ལྡན་པས་ཟིན་པས། བྱང་ཆུབ་ཀྱི་སེམས་རིན་པོ་ཆེ་འབའ་ཞིག་གིས་མཛད་པ་ཐམས་ཅད་ཉམས་སུ་བླང་བ་ཤིན་ཏུ་གལ་ཆེ། དེ་ལྟར་དགེ་འདུན་གྱི་སྡེ་རྒྱ་མཚོ་ཆེན་པོ་ལྟ་བུ། བླ་མ་དང་དཀོན་མཆོག་གི་རང་བཞིན་དེ་ཉིད་ལ་བརྟེན་པས། ཚུལ་ཁྲིམས་ཀྱི་ཕ་རོལ་ཏུ་ཕྱིན་པ། དགེ་བའི་རྩ་བ་བྱེད་པ་དགེ་བ་ཆོས་སྡུད་ཀྱི་ཚུལ་ཁྲིམས། ཅི་བྱེད་འགྲོ་བ་ལ་ཕན་པ་དང་བདེ་བ་འགྲུབ་པར་འདུག་པ་སེམས་ཅན་དོན་བྱེད་ཀྱི་ཚུལ་ཁྲིམས། སོ་སོར་ཐར་པ་རིས་བདུན་ནམ་བརྒྱད་ཀྱི་སྡོམ་པ་ཉམས་སུ་ལེན་པ་སྡོམ་པའི་ཚུལ་ཁྲིམས་ཏེ། བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་དེ་དང་། དེ་ཉམས་སུ་ལེན་པ་ལ་བཟོད་པ། བཟོད་པའི་ཕ་རོལ་ཏུ་ཕྱིན་པ་དང་། ཉམས་སུ་ལེན་ཞིང་རྩོལ་བ་དང་བརྩོན་འགྲུས་རྩོམ་པ་བརྩོན་འགྲུས་ཀྱི་ཕ་རོལ་ཏུ་ཕྱིན་པ་དང་། འདི་ཐམས་ཅད་སེམས་རྩེ་གཅིག་པ་མ་གཏོགས་པ་གཞན་གང་གིས་ཀྱང་མི་འགྲུབ་པས་བསམ་གཏན་གྱི་ཕ་རོལ་ཏུ་ཕྱིན་པ་དང་། སེམས་ཉིད་གདོད་ནས་མ་སྐྱེས་པ་ཤེས་པ་དང་། ཕ་རོལ་ཏུ་ཕྱིན་པ་རྣམ་པ་ལྔ་བྱང་ཆུབ་ཀྱི་སེམས་རྒྱུ་འབྲས་དང་བཅས་པ་ཤེས་པས་ཤེས་རབ་ཀྱི་ཕ་རོལ་ཏུ་ཕྱིན་པ་སྟེ། དེ་ལྟར་ཕ་རོལ་ཏུ་ཕྱིན་པ་རྣམ་པ་དྲུག་བསོད་ནམས་དང་ཡེ་ཤེས་ཀྱི་ཚོགས་ཟུང་དུ་འཇུག་པ་དེ་ཉིད་ཀྱིས་རྫོགས་པའི་བྱང་ཆུབ་ཏུ་སངས་རྒྱ་བ་མ་གཏོགས་པ་མི་སྲིད་པས་སྐྱོན་མེད་པ་དང་། ཡོན་ཏན་ཕུན་སུམ་ཚོགས་པ་ཐམས་ཅད་ཁྱེད་ཉིད་ཇི་ལྟར་བཞུགས་པ་དེ་ཉིད་ལ་མ་ཚང་པ་མེད་པར་ཤེས་པར་བྱ་ཞིང་བློ་ཐག་གཅོད་པར་བྱའོ། ། འོ་ན་དེ་ལྟར་ཡིན་ན་ཡིན་པས་ཆོག་མོད། ཁྱེད་ཀྱི་ངོ་དགའ་དང་ཕྱེ་གཏོར་ཅི་དགོས་དེ་ཀུན་མེད་པའི་ཆོས་ཅིག་ཁྱོད་ལ་འོང་དུ་རེ་བ་ཡིན་མོད་སྙམ་ན། དེ་ནི་དེ་ལྟར་མ་ཡིན་ཏེ། དེ་ཉིད་ལ་ཇི་ལྟར་ཡོད་པ་དེ་ཉིད་ངོ་མ་ཤེས་ན་འཁོར་བ་སྡུག་བསྔལ་གྱི་རྒྱ་མཚོ་ཆེན་པོར་འཁྱམས་པའི་རྩ་བ་མ་རིག་པ་ཞེས་དེ་ལ་ཟེར་བ་ཡིན། དེ་ཤེས་ན་ཤེས་རབ་ཅེས་ཟེར་བ་ཡིན། དེ་ལྟར་ཡང་བཅོམ་ལྡན་འདས་ཀྱིས། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། ། ཁམས་གསུམ་མ་ལུས་པ་ལས་ཡང་དག་འདའ་བར་འགྱུར། ། ཞེས་གསུངས་པ་ཡང་ཤེས་རབ་སྟོང་པ་ཉིད་ལ་ཟེར་བ་ཡིན། དཀོན་མཆོག་གསུམ་ལ་བརྟེན་ནས་བསོད་ནམས་ཀྱི་ཚོགས་བསགས་པ་ལ་ཟེར་བ་མིན་སྙམ་ན། དེ་ལྟར་ཡང་ས་བཅུའི་མདོ་ནས། ས་དྲུག་ལ་གནས་པའི་བྱང་ཆུབ་སེམས་དཔའ་རྟེན་ཅིང་འབྲེལ་བར་འབྱུང་བ་ལུགས་སུ་འབྱུང་བ་དང་ལྡོག་པ་རྣམ་པ་གཉིས་ཤེས་པ་ལ་ཤེས་རབ་ཀྱི་ཕ་རོལ་ཏུ་ཕྱིན་པར་གསུངས་པ་དང་། བྱང་ཆུབ་ཀྱི་སྙིང་པོར་རྟེན་འབྲེལ་ཐུགས་སུ་ཆུད་པས་སངས་རྒྱས་པ་ཡིན་ཞེས་བྱ་བ་ལ་སོགས་པ་བསམ་གྱིས་མི་ཁྱབ་པ་གསུངས་པས་ཤེས་པ་དང་། འདི་ཐམས་ཅད་དབྱེར་མེད་པ་མཉམ་པ་ཉིད་དུ་རྟོགས་ནས་ཐབས་བོར་རྒྱུ། ཤེས་རབ་བཙལ་རྒྱུ་གཞན་དུ་མི་སྲིད་དེ་གཉིས་མེད་པའི་ཕྱིར་རོ། ། ཐབས་དང་ཤེས་རབ་གཉིས་ལྟ་ཨ་ཅང་ཡང་ཆེས་ཏེ། ཡང་། འཁོར་བ་དང་ནི་མྱ་ངན་འདས། ། གཉིས་སུ་ཡོད་པ་མ་ཡིན་ཏེ། ། འཁོར་བའི་རང་བཞིན་ཤེས་པ་ལ། ། མྱ་ངན་འདས་ཞེས་བརྗོད་པ་ཡིན། ། ཞེས་པ་དང་། གཟུགས་སྟོང་པའོ། ། སྟོང་པ་ཉིད་གཟུགས་སོ། ། ཞེས་གསུངས་པས་དེ་ལྟར་གོ་ན། རླབས་པོ་ཆེའི་མཛད་པ་རླབས་པོ་ཆེའི་ཚོགས་སོགས་པ། དགེ་འདུན་གྱི་སྡེ་རྒྱ་མཚོ་ཆེན་པོ་ལྟ་བུ་ལ་མ་བསྟེན་པར་མི་མཆི་སྟེ། དཔེར་ན་སློབ་དཔོན་ཆེན་པོ་ཤནྟ་དེ་བ་བྷུ་སུ་ཀུའི་སྤྱོད་པས། ལྐུག་པ་དང་གླེན་པ་ལྟ་བུས་ཉམས་སུ་ལེན་པའི་དུས་སུ་ཆོས་ཀྱི་གཏམ་ཚིག་གཅིག་ཀྱང་མི་སྨྲ་ན། ཐ་མལ་པ་ལྟ་སྨོས་ཀྱང་ཅི་དགོས་པ་ཡིན་ཏེ། རིན་པོ་ཆེ་ཞལ་སྔ་ནས་སློབ་དཔོན་དེ་ཉིད་སློབ་དཔོན་བོ་དྷི་ས་ཏྭ་ཞེས་བྱ་བ་སློབ་དཔོན་དེ་ཉིད་ཡིན་ཏེ། བོད་ལ་ལན་གསུམ་དུ་བྱོན་ནས། ཆོས་འཁོར་ཆེན་པོ་དཔལ་གྱི་བསམ་ཡས་ནི་བཞེངས། བོད་ལ་བཙུན་པ་འོང་ངམ་མི་འོང་བ་བལྟ་བའི་ཆེད་དུ་སད་མི་མི་བདུན་རབ་ཏུ་བྱུང་ནས། དུས་ད་ལྟར་མངའ་རིས་བོད་ཀྱི་རྒྱལ་ཁམས་སུ་ཐུབ་པའི་བསྟན་པ་རིན་པོ་ཆེ་དར་ཞིང་རྒྱས་པར་མཛད་པ་ལྟ་བུ་ཡིན་པས། མདོར་བསྡུས་ན་ཚོགས་གཉིས་ཟུང་དུ་ཆུད་པར་བྱ་བ་ལས་བསྒྲུབ་རྒྱུ་གཞན་མེད། འོ་ན་སྒོམ་ཞེས་བྱ་བ། ཞི་ཞི་པོའམ། གནས་གནས་པོའམ། ལེགས་ལེགས་པོ་ཞིག་གཞན་ན་ཡོད་པ་མ་ཡིན་ཏེ། དེ་ཉིད་ལ་སྒོམ་ཞེས་མིང་འདོགས་པ་ལགས། སྒོམ་དེ་ཡང་འཁོར་བ་དང་མྱ་ངན་ལས་འདས་པས་བསྡུས་པའི་ཆོས། ཕ་རོལ་ཏུ་ཕྱིན་པ་དྲུག་གི་བསྡུས་པའི་ཆོས། ཞིང་དང་བསམ་པ་དངོས་པོ་གསུམ་གྱིས་བསྡུས་པའི་ཆོས། ཆོས་དེ་དག་ཐམས་ཅད་རང་རིག་པ་ལ་རང་ལ་ཡོད་བཞིན་པ་འདི་ཡིན། དེ་དུས་གསུམ་གྱི་སངས་རྒྱས་ཀྱིས་ཀྱང་མ་གཟིགས་མི་གཟིགས་གཟིགས་པར་མི་འགྱུར་བ་དེ་བསྒོམ་རྒྱུ་མ་ལགས། གོ་རྒྱུ་ཡིན། དེ་གོ་ན། བདག་ནི་མཉམ་པར་བཞག་ཅེའམ་ལངས་ཞེས་རློམ་སེམས་མེད། ། ཅིའི་ཕྱིར་ཞེ་ན་ཆོས་ཀྱི་རང་བཞིན་ཡོངས་ཤེས་ཕྱིར། ། ཞེས་གསུངས་པ་ཡིན་པས་དེ་ཉིད་ལ་གོམས་པར་བྱའོ། ། དེ་ཡང་ཕྱག་རྒྱ་ཆེན་པོ་མ་སྐྱེས་པ་བསྐྱེད་པར་བྱེད་པའི་ཐབས་འདི་ཉིད་དེ། དེ་ལྟར་ཡང་། བཅོམ་ལྡན་འདས་ཀྱིས་ཏིང་ངེ་འཛིན་རྒྱལ་པོ་ནས། ངས་ནི་ཏིང་འཛིན་རྒྱལ་པོ་འདི་ཡི་ཕྱིར། ། རྒྱལ་པོའི་ཁབ་ཀྱི་ཤར་ཕྱོགས་འདི་ཉིད་དུ། ། སངས་རྒྱས་བྱེ་བ་ཁྲག་ཁྲིག་རིམ་གྲོ་བྱས། ། ཞེས་པ་དང་། གཞན་གྱིས་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་མཐའ་བསྟེན་པ་དང་། ། རང་གི་བསོད་ནམས་ལས་ཤེས་བྱ། ། ཞེས་གསུངས་པས། མ་སྐྱེས་པ་བསྐྱེད་པར་བྱེད་པའི་ཐབས་དེ་ཉིད་དུ་ཤེས་པར་བྱའོ། ། ཉམས་སུ་མྱོང་བ་ཇི་ལྟར་སྐྱོང་བའི་ཐབས་ནི། འགྲོ་བ་དང་། འཆག་པ་དང་། ཉལ་བ་དང་། འདུག་པ་དང་། སྤྱོད་ལམ་རྣམ་བཞིར་དུས་རྣམ་པ་ཐམས་ཅད་དུ་ཡེངས་པ་མེད་པར་སྐྱིད་སྡུག་མཐོན་དམན་ཐམས་ཅད་གཉིས་མེད་ཐུག་ཕྲད་དུ་ཉམས་སུ་བླངས་པས། ཆུ་ཐམས་ཅད་རྒྱ་མཚོ་ཆེན་པོར་ཕྱིན་ན་ལན་ཚྭའི་རོར་གཅིག་ཏུ་འགྱུར་བ་བཞིན་དུ་འོང་བ་ཡིན་པས་ཡེངས་པ་མེད་པར་ཉམས་སུ་བླང་བར་བྱའོ། ། འཆི་ཁ་མའི་གདམས་ངགནམ་འཆི་བའི་དུས་ལ་བབ་པ་དང་། རྫས་ཡོ་བྱད་ལོངས་སྤྱོད་དང་གཉེན་འདུན་ཐམས་ཅད་བླ་མ་དམ་པ་དང་དཀོན་མཆོག་རིན་པོ་ཆེ་རྣམ་པ་གསུམ་ལ་ཕུལ་ནས་དང་པོ་ཁོ་ནར་མ་ཆགས་པར་བྱ། དེའི་རྗེས་ལ་བྱང་ཆུབ་མཆོག་ཏུ་སེམས་བསྐྱེད། ལུས་ཡི་དམ་གྱི་ལྷར་བསྒོམ། སྤྱི་གཙུག་ཚངས་པའི་བུ་གའི་སྟེང་དུ་སེང་གེ་ཁྲི་ཆེན་པོ་ཞིག་གི་སྟེང་དུ་སྣ་ཚོགས་པདྨ། དེའི་སྟེང་དུ་ཉི་མ། དེའི་སྟེང་དུ་ཟླ་བའི་དཀྱིལ་འཁོར་དང་གདན་བཞི་བརྩེགས་ཀྱི་སྟེང་དུ། གློ་གཏོད་ཐུབ་པ་ཡིད་ཆེས་པའི་བླ་མ་ཡོད་ན་དེ་བསྒོམ། དེ་མེད་ན་འདས་མ་བྱོན་དུས་གསུམ་གྱི་བླ་མ་ཐམས་ཅད། རང་ཉིད་ཀྱི་རིགས་ཀྱི་བདག་པོ་རིགས་རྣམ་ལྔ་གང་རུང་གཅིག་གམ་བསྟན་པའི་བདག་པོ་འདི་ཉིད་དུ་མོས་ལ་སྤྱི་བོར་བསྒོམ། དེ་ནས་སྙིང་གའམ་གསང་གནས་ལ་སོགས་པ་ནས་རང་གི་ཤེས་པའི་ངོ་བོ་ཡི་གེ་ཧཱུྂ་བླ་མ་སངས་རྒྱས་དེའི་ཐུགས་ཀར་མདའ་འཕངས་པ་བཞིན་དུ་ཤད་ཀྱི་ཐལ་ནས་བསྒོམས་པ་ལ་ལུགས་ཅིག་ཡིན། ཡང་ན་རང་གི་སེམས་བླ་མ་སངས་རྒྱས་དེ་ཉིད་ཡིན་པས། སེམས་གཞན་དུ་ལུས་པ་མེད། དེ་ཉིད་ལ་དྲན་པ་རྩེ་གཅིག་ཏུ་མ་ཡེངས་པ་ནི་རྣམ་ཤེས་བླ་མར་འཕོ་བའི་མན་ངགདེ་ལ་མ་ཡེངས་པས་བླ་མ་དམ་པའི་ཐུགས་གཉིས་སུ་མེད་པའི་ཡེ་ཤེས་དང་རང་གི་ཤེས་པ་གཅིག་ཏུ་འདྲེས་ནས། སེམས་ཉིད་གཉུག་མ་རྒྱུན་ཏུ་གོམས་པ་དེ་དང་དབྱེར་མེད་གཅིག་ཏུ་གྱུར་པ། ཇི་ལྟར་ཆུ་ལ་ཆུ་བཞག་དང་། ། ཇི་ལྟར་མར་ལ་མར་བཞག་ལྟར། ། རང་གི་སེམས་ཉིད་འོད་གསལ་དང་། ། ཤི་ཀ་བར་དོ་འོད་གསལ་གཉིས། ། དབྱེར་མེད་གཅིག་ཏུ་གྱུར་པ་འདི། ། བཅོམ་ལྡན་རྡོ་རྗེ་འཆང་ཆེན་ནས། ། སངས་རྒྱས་བརྒྱུད་པ་མ་ཆད་པའི། ། གནད་ཀྱི་སྙིང་པོ་གཅིག་པུ་ཡིན། ། ཏུག་གིས་ཐུག་པའི་དུས་ཚོད་དུ། ། ཨ་ཕ་ཨ་མ་ཨ་ཞང་དང་། ། མཐོ་དམན་ཀུན་གྱིས་མི་སྟོངས་པས། ། ཉམས་སུ་བླང་བ་ཤིན་ཏུ་གཅེས། ། བདག་གི་བླ་མ་རིན་པོ་ཆེ། ། འཇིག་རྟེན་གསུམ་གྱི་གཉེན་གཅིག་པུ། ། ཉིད་དང་དབྱེར་མེད་གདན་ས་གཉིས། ། གཡོག་པོ་བདག་དང་བཅས་པ་ལ། ། མཆོད་པ་ཆེན་པོས་མཆོད་པ་འདི། ། ཐུགས་ལ་བཏགས་སོ་བདག་གི་བུ། ། ཡང་དག་པར་རྫོགས་པའི་སངས་རྒྱས་ཀྱི་སྲས། ། ཐུབ་པ་ཆེན་པོའི་འཁོར་རྣམ་པ་བཞིའི་ཤཱཀྱའི་སྲས་ཀྱི་དགེ་བསྙེན་འཕན་པོ་ལ། སྙིང་ཚིག་ངག་གི་གདམས་ངགསྒྲོ་སྐུར་དང་བྲལ་བའི་རྒྱལ་མཚན་ཞེས་བགྱི་བ་བསྐུར་བ་ལགས་པས་ཕན་པར་གྱུར་ཅིགབདག་དང་འཁོར་འདས་ཐམས་ཅད་ཀྱིས་དུས་གསུམ་དུ་བསགས་པ་དང་ཡོད་པའི་དགེ་བའི་རྩ་བ་འདིས། བདག་དང་སེམས་ཅན་ཐམས་ཅད་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་པར་གྱུར་ཅིགདེ་དེ་ཁོ་ན་བཞིན་དུ་གྱུར་ཅིགདེ་དེ་ཁོ་ན་བཞིན་དུ་གྱུར་ཅིགདེ་དེ་ཁོ་ན་བཞིན་དུ་གྱུར་ཅིག། ། ། ««